ታላቁ ሩጫ በኢትዮጵያ ከኤችአይኤም ኢንተርናሽናል ኤቨንትስ እና ከቢግ በዝ ማርኬቲንግ ፒኤልሲ ጋር በመተባበር ያዘጋጁት የመጀመርያው ‹‹ግሬት ኢትዮጵያን ኮንሰርት›› ባለፈው ሳምንት እሁድ በድምቀትና በስኬት ተካሂዷል፡፡ ከ17ኛው የታላቁ ሩጫ በኢትዮጵያ የ10 ኪሜ የጎዳና ላይ ሩጫ በኋላ በጊዮን ሆቴል ዩኒቲ ፓርክ በተካሄደው ኮንሰርት ላይ ከ3ሺ በላይ ታዳሚዎች እንደተገኙ ተገምቷል፡፡ በርግጥ አዘጋጆቹ ከ10ሺ በላይ ታዳሚዎችን ነበር የጠበቁት፡፡ ኮንሰርቱ የጎዳና ላይ ሩጫው እንደተጠናቀቀ ከቀኑ 5 ሰዓት ላይ ሊጀመር ነበር የታሰበው፡፡ ሆኖም አላስፈላጊ ግርግርና የፀጥታ ችግር ይፈጠራል በሚል፣ ከ8 ሰዓት ከሰዓት በኋላ በመጀመሩ፣ የተጠበቀውን ያህል ህዝብ ሊገባ አለመቻሉን አዘጋጆቹ ተናግረዋል፡፡
